Suomen Diakoniaopisto

Suomen Diakoniaopisto (SDO) on toisen asteen monialainen ammatillinen oppilaitos, joka toimii Helsingissä, Lahdessa ja Oulussa.  Oppilaitoksen ylläpitäjänä toimii Suomen Diakoniaopisto Oy – SDO Oy.  SDO tarjoaa ammatillisiin perustutkintoihin ja ammatti- ja erikoisammattitutkintoihin johtavia koulutuksia, aikuisten perusopetusta, oppisopimustoimintaa ja matalan kynnyksen kansalaistoimintaa. Osakeyhtiö perustettiin vuonna 2016 ja oppilaitoksen toiminta alkoi tammikuussa 2017. Osakeyhtiön osakkaita ovat Diakonissalaitoksen säätiö sr (HDL), Lahden Diakoniasäätiö sr (Dila), Oulun Diakonissalaitoksen säätiö sr (ODL) ja Suomen Kosmetologien Yhdistyksen Opiston Säätiö sr, SKY -Opiston säätiö. 

SDO:lla on vuosittain noin 4000 opiskelijaa. Vuonna 2023 sillä oli noin 260 työntekijää.

Historia

Suomen Diakoniaopisto muodostettiin vuonna 2016 yhdistämällä alan kolmen oppilaitoksen (Helsingin Diakoniaopisto, Lahden diakonian instituutti ja Oulun Diakoniaopisto) toiminta Suomen hallituksen ajaman toisen asteen koulutuksen reformin vuoksi. Taustaorganisaation Suomen Diakoniaopisto - SDO Oy:n perustivat aiemmin erillisten ammattioppilaitosten toiminnasta vastanneet Helsingin Diakonissalaitoksen säätiö, Lahden Diakoniasäätiö ja Oulun Diakonissalaitoksen säätiö. Uuden, yhteensä noin 2 000 opiskelijan Suomen Diakoniaopiston opetustoiminta alkoi vuoden 2017 alusta, jolloin aiempien diakoniaopistojen toiminta itsenäisinä oppilaitoksina lakkasi. Oppilaitoksen kampukset sijaitsivat Helsingissä (Kallio ja Roihupelto), Lahdessa, Oulussa ja Ylitorniolla.
 Osakeyhtiömuotoisen opiston suurin omistaja oli Helsingin Diakonissalaitoksen säätiö, toiseksi suurin oli Lahden Diakoniasäätiö. Oppilaitoksella oli niin sanottuja pysyviä koulutuspaikkoja 960 Helsingissä, 305 Lahdessa ja 210 Oulussa. Kun mukaan laski vielä ministeriön hankerahoituksella järjestettävät määräaikaiset opiskelupaikat, opiskelijoiden yhteenlaskettu määrä oli noin 2 000.

SDO:n ensimmäisenä toimitusjohtajana ja rehtorina aloitti Juha-Petri Niiranen.

Vuonna 2018 koulutustarjonta laajeni myös kauneudenhoitoalalle, kun Suomen Kosmetologien Yhdistyksen Opiston Säätiö (SKY-Opisto) yhdistyi SDO:hon. Syksyllä 2018 SDO päätti lopettaa koulutuksensa Ylitorniolla. Ylitorniolla oli tarjottu kasvatus- ja ohjausalan opintoja.

Organisaatio 
Oppilaitoksen kampukset sijaitsevat Helsingissä Alppikadulla ja Sturenkadulla, Lahdessa ja Oulussa. SDO:n toimitusjohtajana ja rehtorina toimii Juha-Petri Niiranen.

Suomen Diakoniaopiston taustaorganisaation Suomen Diakoniaopisto - SDO Oy:n omistajia ovat Helsingin Diakonissalaitoksen säätiö, Lahden Diakoniasäätiö, Oulun Diakonissalaitoksen säätiö sekä Suomen Kosmetologien Yhdistyksen Opiston Säätiö. Omistajilla on pitkä historia, Helsingin Diakonissalaitos on perustettu vuonna 1867, Lahden Diakonialaitos vuonna 1869 ja Oulun Diakonissalaitos vuonna 1896. Kosmetologikoulutuksia on järjestetty vuodesta 1933.

Koulutustarjonta 
Suomen Diakoniaopisto tarjoaa ammatillisiin perustutkintoihin ja ammatti- ja erikoisammattitutkintoihin johtavia koulutuksia, aikuisten perusopetusta sekä oppisopimustoimintaa. Sen koulutukset ovat avoimia kaikille riippumatta uskonnollisesta tai kulttuuritaustasta. Kristillisiä sisältöjä opintoihin voi valita vain kasvatus- ja ohjausalan perustutkinnon valinnaisessa tutkinnon osassa, josta saa pätevyyden työskennellä evankelis-luterilaisen kirkon työtehtävissä.

SDO tarjoaa perustutkintoihin johtavia koulutuksia seuraavilta aloilta:
sosiaali- ja terveysala (lähihoitaja)
kasvatus- ja ohjausala (lastenohjaaja sekä nuoriso- ja yhteisöohjaaja)
puhtaus- ja kiinteistöpalveluala (kodinhuoltaja ja toimitilahuoltaja)
ravintola- ja catering -ala (kokki ja tarjoilija) 
hius- ja kauneudenhoitoala (kosmetologi ja kosmetiikkaneuvoja) 

Vuonna 2020 ammatti- ja erikoisammattitutkintojen koulutustarjonnassa oli tarjolla ammattitutkinnot lähiesimiestyöhön, päihdetyöhön, terveysalalle, kasvatus- ja ohjausalalle ja kehitysvamma-alalle. Erikoisammattitutkintoja saattoi suorittaa vanhustyöstä, mielenterveys- ja päihdetyöstä, kuntoutus-, tuki- ja ohjauspalveluista ja hius- ja kauneudenhoitoalalta.

Lisäksi koulutustarjontaan kuuluu lisäkoulutusta työelämässä oleville ammattilaisille samoin kuin oppisopimustoimiston tarjoamia palveluita. 

SDO tarjoaa myös perusopetusta oppivelvollisuusiän ylittäneille. Osana ammatillista koulutusta SDO järjestää myös tutkintokoulutukseen valmentavaa koulutusta (TUVA) sekä työhön ja itsenäiseen elämään valmentavaa koulutusta (TELMA). Suomen Diakoniaopistolla on Opetus- ja kulttuuriministeriön myöntämä vaativan erityisen tuen tehtävä.

Muu toiminta 
SDO tarjoaa myös matalan kynnyksen kansalaistoimintaa. Toimintakeskus Sovinto tekee etsivää nuorisotyötä, nuorten työpajatoimintaa ja Sosiaali- ja terveysjärjestöjen avustuskeskus STEA:n avustuksilla toteutettua toimintaa.

SDO tekee myös hanke- ja kehittämisyhteistyötä yhdessä työelämän ja muiden oppilaitosten kanssa.

Katso myös 
Diakonia-ammattikorkeakoulu

Lähteet

Helsingin ammattioppilaitokset
Lahden oppilaitokset
Oulun oppilaitokset
Suomen ammattioppilaitokset
Kristilliset oppilaitokset Suomessa